РЕГЛАМЕНТ (ЕС) № 113/2010 НА КОМИСИЯТА
от 9 февруари 2010 година
за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на обхвата на търговията, определянето на данните, съставянето на статистиката за търговията по характеристики на стопанската дейност и по валута на фактуриране, както и специфични стоки или движения
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 471/2009 на Европейския парламент и на Съвета от 6 май 2009 г. относно статистиката на Общността за външната търговия с трети страни и за отмяна на Регламент (ЕО) № 1172/95 на Съвета (1), и по-специално член 3, параграфи 2, 3 и 4, член 4, параграф 5, член 5, параграфи 2 и 4, член 6, параграфи 2 и 3 и член 8, параграфи 1 и 2 от него,
като има предвид, че:
(1)
С Регламент (ЕО) № 471/2009 се създава обща рамка за систематичното изготвяне на европейската статистика, свързана с търговията със стоки с трети страни.
(2)
Необходимо е да се съгласува обхватът на статистиката за външната търговия със специфичните митнически режими, за да се избегне двойното отчитане на търговските потоци и да се определят стоките или движенията, за които по методологични причини не важи условието да бъдат включени в статистиката за външната търговия.
(3)
За целите на хармонизирано съставяне на статистиката за външната търговия следва да се определят данните от записите за вноса и износа, включително и кодовете, които трябва да се използват.
(4)
Разпоредбите, приложими за специфичните стоки или движения, следва да се установят по методологични причини.
(5)
С цел да се гарантира хармонизирано съставяне на статистиката за търговията по характеристики на стопанската дейност и по агрегирани статистически данни за търговията с разбивка по валута на фактуриране следва да се определи методологията за изготвяне на тези статистически данни.
(6)
С цел да се гарантират сравнима и точна информация следва да се предвидят разпоредби, свързани с предаването на данни от държавите-членки на Комисията (Евростат) и с актуализирането на статистическите данни.
(7)
Кодовете на вида на сделката следва да се изменят, за да могат да се идентифицират стоките за обработка по договор, които се връщат в първоначалната държава на износ.
(8)
Следва да се приемат мерки, които гарантират предоставянето на статистически данни, когато допълнителното опростяване на митническите формалности и контрол би довело до липса на митнически данни, и по-специално опростяването съгласно член 116 от Регламент (ЕО) № 450/2008 на Европейския парламент и на Съвета от 23 април 2008 г. за създаване на Митнически кодекс на Общността (Модернизиран митнически кодекс) (2).
(9)
Следователно Регламент (ЕО) № 1917/2000 на Комисията от 7 септември 2000 г. за постановяване на някои разпоредби за прилагането на Регламент (ЕО) № 1172/95 на Съвета относно статистиката за външната търговия (3) следва да бъде отменен.
(10)
Мерките, предвидени в настоящия регламент, са в съответствие със становището на Комитета по статистика за търговията със страни, които не са членки на Общността,
ПРИЕ НАСТОЯЩИЯ РЕГЛАМЕНТ:
ГЛАВА 1
ОБЩИ РАЗПОРЕДБИ
Член 1
Стоки и движения, изключени от статистиката за външната търговия
Стоките и движенията, изброени в приложение I, се изключват от статистиката за външната търговия.
ГЛАВА 2
ОПРЕДЕЛЯНЕ И УТОЧНЯВАНЕ НА ДАННИТЕ
Член 2
Кодове на търговските потоци
Използват се следните кодове за данните, получени от митническите записи за търговския поток:
1
-
при запис на внос;
2
-
при запис на износ.
Член 3
Референтен период
1. Референтният период показва календарната година и месеца, през които е извършен вносът или износът на стоките.
Когато източникът на информация за записите за внос и износ е митническата декларация, референтният период показва календарната година и месеца, когато декларацията е приета от митническите власти.
2. Данните за референтния период включват шестзначен числов код, където първите четири знака показват годината, а последните два - месеца.
Член 4
Статистическа стойност
1. Статистическата стойност се базира на стойността на стоките към момента и на мястото, където стоките пресичат границата на държавата-членка на местоназначение при внос и на държавата-членка на действителен износ при износ.
Статистическата стойност се изчислява на базата на стойността на стоките, посочена в параграф 2, и когато е необходимо, коригирана с разходите за транспорт и застраховка в съответствие с параграф 4.
2. Във връзка с принципите на оценяването, изложени в споразумението за прилагане на член VII от Общото споразумение за митата и търговията (Споразумението на СТО за митническата оценка) стойността на стоките за внос или износ е:
а)
при продажба или покупка - действително платената или подлежаща на плащане цена на внесените или изнесените стоки без произволни или фиктивни стойности;
б)
в други случаи - цената, която би била платена при продажба или покупка.
Митническата стойност се използва, ако е определена според Митническия кодекс за стоки, допуснати за свободно обращение.
3. Стойността на стоките, участващи в преработка, се определя бруто, както следва:
а)
стойността на необработените стоки се определя и за стоки, на които предстои обработка;
б)
стойността на необработените стоки плюс добавената стойност на дейността по обработването се определят за стоки след обработка.
4. Стойността, упомената в параграфи 2 и 3, се коригира, когато е необходимо, по такъв начин, че статистическата стойност да съдържа единствено и изцяло разходите за транспорт и застраховка, направени с цел доставяне на стоките от мястото на отпътуване:
а)
до границата на държавата-членка на местоназначение при внос (стойност при условия CIF);
б)
до границата на държавата-членка на действителен износ при износ (стойност при условия FOB).
5. Статистическата стойност се изразява в националната валута на държавата-членка, където е подадена митническата декларация. Когато е необходимо превръщане на валута за изразяването на статистическата стойност в националната валута, използваният обменен курс е:
а)
курсът, приложим според разпоредбите за превръщане на валути, изложени в Митническия кодекс към момента на приемане на митническата декларация; или ако не е изпълнено горното,
б)
референтният курс към момента, когато стоките са внесени или изнесени, определен от Европейската централна банка за държавите-членки, принадлежащи към еврозоната, или официалния курс, определен от държавите-членки, непринадлежащи към еврозоната.
Член 5
Количество
Данните за количеството се посочват по следния начин:
а)
нетната маса, изразена в килограми, което представлява масата на стоките без опаковката; и
б)
където е приложимо, допълнителната мерна единица, изразена в съответната измервателна единица според действащата Комбинирана номенклатура.
Член 6
Държави-членки вносители и износители
1. Данните за държавите-членки вносители или износители се кодират в съответствие с номенклатурата на държави и територии за целите на статистическите данни за външната търговия в Европейския съюз и статистическите данни за търговията между държавите-членки, както е предвидено от Комисията, наричана по-долу „геономенклатурата“.
2. Данните за държавата-членка, където е подадена митническата декларация, следва да указват държавата-членка, в чиято митническа администрация е подадена митническата декларация, или ако е използван опростеният режим, както е определен в Митническия кодекс, в чиято митническа администрация е подадена допълнителната декларация, включително, ако е разрешено от митническите власти, съответното вписване в записа на декларатора.
3. При внос - в данните за държавата-членка по местоназначение се посочва държавата-членка, за която към момента на поставяне под митнически режим се знае, че стоките ще се експедират без извършване на търговски сделки или други операции, които променят правния статут на стоките и които се извършват в междинна държава-членка.
При неспазване на това условие данните указват държавата-членка, в която се намират стоките към момента на поставяне под митнически режим.
Когато стоките се внасят с оглед обработка под митнически надзор, държавата-членка по местоназначение е държавата-членка, където е извършена първата дейност по обработката.
4. При износ - в данните за държавата-членка на действителен износ се посочва държавата-членка, от която към момента на поставяне под митнически режим се знае, че стоките се експедират без извършване на търговски сделки или други операции, които променят правния статут на стоките и които се извършват в междинна държава-членка преди поставянето под митнически режим.
Когато стоките се изнасят след обработка под митнически надзор, държавата-членка, където е извършена последната дейност по обработката, е държавата-членка на действителния износ.
Член 7
Държави партньори
1. Данните за държавите партньори се кодират в съответствие с действащата геономенклатура.
2. При внос - в данните за държавата на произход се посочва държавата, в която стоките са произведени изцяло или се е извършила последната съществена трансформация в съответствие с разпоредбите на Митническия кодекс, в който се предвиждат правилата за непреференциалния произход.
В данните за държавата на изпращане/експедиране се посочва третата страна, от която се експедират стоките за държавата-членка по местоназначение без извършване на търговски сделки или други операции, които променят правния статут на стоките и които се извършват в междинна държава членка.
3. При износ - в данните за държавата, която е последното известно местоназначение, се посочва последната трета страна, за която се знае към момента на поставяне под митнически режим или към момента на одобреното от митниците третиране, че трябва да бъдат доставени стоките.
Член 8
Код на стоките
Данните за стоките се кодират, както следва:
а)
при внос - кодът на стоките от подпозиция по ТАРИК;
б)
при износ - кодът на стоките от подпозиция по Комбинираната номенклатура.
Член 9
Статистическа процедура
1. Със статистическата процедура се идентифицират различните характеристики, използвани за разпознаване на търговските сделки, и по-специално в съответствие с поставянето им под митнически режим.
2. Кодът на статистическата процедура, ако е приложимо, е код, получен от четиризначния код, който указва декларирания режим съгласно Митническия кодекс. Използват се следните кодове:
1
-
нормален внос или износ,
2
-
внос или износ, обхванат от митническия режим на активно усъвършенстване,
3
-
внос или износ, обхванат от митническия режим на пасивно усъвършенстване,
9
-
внос или износ, който не е записан от митническите декларации.
Член 10
Вид на сделката
1. С вида на сделката се идентифицират различните характеристики, които са необходими, за да се определи обхватът на търговията със стоки въз основа на митническите декларации за целите на изравняването на статистическите данни за платежния баланс и националните сметки и за други характеристики със статистическа значимост.
2. Данните за вида на сделката се кодират, както е посочено в приложение II. Държавите-членки прилагат кодовете от колона А или комбинация от кодовете в колона А и техните подразделения в колона Б, посочени в цитираното приложение.
Член 11
Преференциално третиране при внос
1. Данните за преференциалното третиране са тарифното третиране, посочено чрез преференциалния код съгласно класификацията, предвидена в Митническия кодекс.
2. Данните се отнасят за преференциалното третиране, прилагано или предоставяно от митническите органи.
Член 12
Вид на транспорта
1. Данните за вида на транспорта на границата и във вътрешността на страната се кодират, както е посочено в приложение III.
Видът на транспорта на границата указва активното средство за транспорт, с което, при износ, се предполага, че стоките напускат статистическата територия на Европейския съюз, а при внос - че влизат в статистическата територия на Европейския съюз.
Начинът на вътрешно транспортиране указва, ако е приложимо, активното средство за вътрешен транспорт, с което стоките достигат до мястото на пристигане при внос или се предполага, че са напуснали мястото на отпътуване при износ.
2. Използват се следните кодове в данните за контейнера:
0
-
ако стоките не се транспортират в контейнери, когато пресичат границата на статистическата територия на Европейския съюз,
1
-
ако стоките се транспортират в контейнери, когато пресичат границата на статистическата територия на Европейския съюз.
Член 13
Идентификация на търговеца
При внос данните за търговеца представляват съответният идентификационен номер, даден на вносителя/получателя, а при износ - на износителя/изпращача.
Член 14
Валута на фактуриране
Данните за валутата на фактуриране се получават, ако е приложимо, от митническите декларации и се кодират, както следва:
0
-
когато валутата е посочена в националната валута на държава-членка, която не принадлежи към еврозоната,
1
-
когато валутата е посочена в евро,
2
-
когато валутата е посочена в щатски долари,
3
-
когато валутата е посочена във валута, различна от националната валута на държава-членка, която не принадлежи към еврозоната, от евро или от щатски долари.
ГЛАВА 3
СЪСТАВЯНЕ НА СТАТИСТИКА ЗА ТЪРГОВИЯТА ПО ХАРАКТЕРИСТИКИ НА СТОПАНСКАТА ДЕЙНОСТ И СТАТИСТИКА ЗА ТЪРГОВИЯТА ПО ВАЛУТА НА ФАКТУРИРАНЕ
Член 15
Съставяне на статистика за търговията по характеристики на стопанската дейност
1. Националните статистически органи съставят годишна статистика за търговията по характеристики на стопанската дейност.
2. Статистическите отчетни единици са предприятия, както е определено в приложението към Регламент (ЕИО) № 696/93 на Съвета (4).
3. Статистическите единици се съставят посредством свързване на идентификационния номер на търговеца по член 13 с юридическата единица от регистъра на предприятията според променливата 1.7а, упомената в приложението към Регламент (ЕО) № 177/2008 на Европейския парламент и на Съвета (5).
4. С цел да се осигури идентификацията на търговеца и да се управлява връзката с регистъра на предприятията националните статистически органи имат достъп до регистрационните и идентификационните данни на икономическите оператори, както е предвидено в митническото законодателство на Европейския съюз. Органите, отговорни за издаването на регистрационен и идентификационен номер на икономическите оператори (EORI номер), по искане на националните статистически органи, предоставят достъп до данните, изброени в приложение 38г към Регламент (ЕИО) № 2454/93 на Комисията (6).
5. Съставят се данни за следните характеристики:
а)
търговски поток;
б)
статистическа стойност;
в)
държава партньор;
г)
код на стоките съгласно раздела или двузначното ниво, както е посочено в приложението към Регламент (ЕО) № 451/2008 на Европейския парламент и на Съвета (7);
д)
брой предприятия;
е)
дейността, извършвана от предприятието, съгласно раздела или двузначното ниво на статистическата класификация на икономическите дейности (NACE), както е предвидено в приложение I към Регламент (ЕО) № 1893/2006 на Европейския парламент и на Съвета (8);
ж)
клас по размер, определен по броя на служителите според определенията на характеристиките за структурната бизнес статистика, както е предвидено в приложение I към Регламент (ЕО) № 250/2009 на Комисията (9).
6. Съставят се следните съвкупности от данни:
а)
коефициент на съответствието между търговския регистър и регистъра на предприятията;
б)
търговия по вид дейност и клас по размер на предприятието;
в)
дял на най-големите предприятия по отношение на стойността на търговията по дейност;
г)
търговия по държава партньор и дейност;
д)
търговия по брой на държавите партньори и дейност;
е)
търговия по стоки и дейност.
7. Първата референтна година, за която ще се изготвя годишна статистическа информация, е календарната 2010 година. Държавите-членки предоставят данни за всяка следваща календарна година.
8. Статистическите данни се предават в рамките на 18 месеца, считано от края на референтната година.
9. Държавите-членки гарантират, че статистическите данни се предоставят така, че разпространяването им от Комисията (Евростат) не предоставя възможност да се разпознае предприятието или търговецът. Националните статистически органи конкретизират кои данни попадат в обхвата на разпоредбите за поверителност.
Член 16
Съставяне на статистика за търговията с разбивка по валута на фактуриране
1. Националните статистически органи съставят годишна статистика за търговията с разбивка по валута на фактуриране.
2. Статистиката съдържа следните характеристики:
а)
търговски поток;
б)
статистическа стойност;
в)
валута на фактуриране според кодирането в член 14;
г)
обща разбивка и разбивка на продуктите съгласно разделите и дяловете от действащата Стандартна международна външнотърговска класификация (SITC), като се посочват следните кодове:
1
-
необработени (сурови) материали (с изкл. на горива) според сектори 0-4 от SITC, с изключение на раздел 33,
2
-
нефт и рафинирани нефтопродукти според раздел 33 от SITC,
3
-
готови продукти според сектори 5-8 от SITC.
3. Първата референтна година, за която се изготвя годишна статистическа информация, е 2010 година. Държавите-членки съставят данни за всяка втора календарна година след това.
4. Статистическите данни се предават на Комисията (Евростат) в срок от три месеца от края на референтната година.
5. Източникът на данните е информацията, записана от митническите декларации в съответствие с член 4, параграф 1 от Регламент (ЕО) № 471/2009. Ако обаче валутата на фактуриране за износа не е отбелязана в митническите декларации, държавите-членки провеждат проучване за съставяне на данни за износа с разбивка по валута на фактуриране, което предоставя статистически данни с точни резултати.
ГЛАВА 4
СПЕЦИФИЧНИ СТОКИ ИЛИ ДВИЖЕНИЯ
Член 17
Промишлени заводи
1. По смисъла на настоящия член:
а)
„промишлен завод“ е комбинация от машини, апаратура, оборудване, съоръжения, инструменти и материали, които заедно съставляват мащабни стационарни единици, произвеждащи стоки или предоставящи услуги;
б)
„компонентна част“ означава доставка за промишлен завод на стоки, които принадлежат към една и съща глава от КН;
в)
кодът на стоките на компонентната част се съставя по следния начин:
i)
първите четири знака са 9880;
ii)
петият и шестият знак съответстват на главата от КН, към която принадлежат стоките от компонентната част;
iii)
седмият и осмият знак са 0.
2. Държавите-членки могат да съставят статистически данни за износа на ниво компонентни части, при условие че цялата статистическа стойност на даден промишлен завод надвишава 3 милиона евро, освен ако те не представляват цялостен промишлен завод за повторна употреба. Съставянето на данните за количеството няма задължителен характер.
Член 18
Разсрочени пратки (на партиди)
1. По смисъла на настоящия член „разсрочени пратки (на партиди)“ означава доставка на компоненти на цяла стока в несглобено или разглобено състояние, чието транспортиране трае в продължение на период, обхващащ повече от един референтен период поради търговски причини или поради причини, свързани с транспортирането.
2. Референтният период за вноса или износа на разсрочените пратки (на партиди) може да бъде коригиран, така че данните да се отчитат само веднъж - през месеца, в който се внася или изнася последната партида.
Член 19
Плавателни съдове и въздухоплавателни превозни средства
1. По смисъла на настоящия член:
а)
„плавателен съд“ означава кораб за плаване в открито море според глава 89 от КН, влекачи, бойни плавателни съдове и плаващи съоръжения;
б)
„въздухоплавателно превозно средство“ означава самолет, попадащ под кодове по КН 8802 30 и 8802 40;
в)
„икономическа собственост“ означава правото на физическо или юридическо лице да има претенции към свързаните с употребата на плавателните съдове и въздухоплавателните превозни средства ползи в течение на икономическата дейност поради приемането на свързаните рискове.
2. Статистиката за външната търговия обхваща само следния вид внос и износ на плавателни съдове и въздухоплавателни превозни средства:
а)
прехвърляне на икономическа собственост върху плавателен съд или въздухоплавателно превозно средство от физическо или юридическо лице, установено в трета страна, към физическо или юридическо лице, установено в държавата-членка на вноса; тази сделка се третира като внос;
б)
прехвърляне на икономическа собственост върху плавателен съд или въздухоплавателно превозно средство от физическо или юридическо лице, установено в държавата-членка на износа, към физическо или юридическо лице, установено в трета страна; тази сделка се третира като износ. Ако плавателният съд или въздухоплавателното превозно средство е нов/ново, износът се записва в държавата-членка на построяване;
в)
внос и износ на плавателни съдове или въздухоплавателни превозни средства преди или след обработка по договор, както е обяснено в приложение II, бележка 2.
3. Статистиката за външната търговия, свързана с търговия с плавателни съдове и въздухоплавателни превозни средства, се съставя по следния начин:
а)
за плавателни съдове количеството се изразява с определен брой артикули и други допълнителни мерни единици, определени в КН, а за въздухоплавателни превозни средства количеството се изразява с нетна маса и допълнителни мерни единици;
б)
разходите за транспорт и застраховка се изключват от статистическата стойност;
в)
държава партньор е:
i)
при внос - третата страна, в която е установено физическото или юридическото лице, прехвърлящо икономическата собственост върху плавателния съд или въздухоплавателното превозно средство, а при износ - физическото или юридическото лице, на което се прехвърля икономическата собственост върху плавателния съд или въздухоплавателното превозно средство, за движенията, упоменати в параграф 2, букви а) и б);
ii)
при внос - третата страната на строителство в случай на нов плавателен съд или въздухоплавателно превозно средство, построено извън Европейския съюз;
iii)
при внос - третата страна, в която е установено физическото или юридическото лице, което упражнява икономическата собственост върху плавателния съд или въздухоплавателното превозно средство, а при износ - държавата, която не е членка на ЕС, поемаща обработката по договор, за движенията, упоменати в параграф 2, буква в);
г)
референтният период за внос и износ, упоменат в параграф 2, букви a) и б), е месецът, през който се осъществява прехвърлянето на икономическата собственост.
4. По искане на националните статистически органи властите, отговорни за управлението на регистрите на корабите и въздухоплавателните превозни средства, предоставят цялата налична информация, за да се установи дадена промяна в икономическата собственост на плавателен съд или на въздухоплавателно превозно средство между физическо или юридическо лице, установено в държава-членка, и физическо или юридическо лице, установено в трета страна.
Член 20
Стоки, доставени до плавателни съдове и въздухоплавателни превозни средства
1. По смисъла на настоящия член:
а)
„доставка на стоки до плавателни съдове и въздухоплавателни превозни средства“ означава доставка на продукти за екипажа и пътниците и за функционирането на моторите, машините и другите съоръжения на плавателните съдове и въздухоплавателните превозни средства;
б)
плавателните съдове или въздухоплавателните превозни средства се считат за принадлежащи на държавата, в която е установено физическото или юридическото лице, което упражнява икономическата собственост върху плавателния съд или въздухоплавателното превозно средство, както е определено в член 19, параграф 1, буква в).
2. Статистиката за външната търговия обхваща износа на стоки, доставени от територията на държавата-членка на износ, до плавателни съдове и въздухоплавателни превозни средства, принадлежащи на трета страна.
3. Държавите-членки могат да използват следните кодове за стоки по отношение на стоки, доставени до плавателни съдове и въздухоплавателни превозни средства:
-
:
9930 24 00
:
стоки от глави от 1 до 24 от КН;
-
:
9930 27 00
:
стоки от глава 27 от КН;
-
:
9930 99 00
:
стоки, класифицирани другаде.
Предаването на данни относно количеството няма задължителен характер, освен за стоки, принадлежащи към глава 27 от КН.
В допълнение може да се използва опростеният код QS на държавата партньор.
Член 21
Стоки, доставени до и от офшорни съоръжения
1. По смисъла на настоящия член:
а)
„офшорни съоръжения“ означава оборудването и съоръженията, които са инсталирани и стационарни в морето извън статистическата територия на дадена страна;
б)
„стоки, доставени до офшорни съоръжения“ означава доставка на продукти за екипажа и за функционирането на моторите, машините и другите съоръжения на офшорното съоръжение;
в)
„стоки, получени или произведени от офшорни съоръжения“ означава продукти, извлечени от морското дъно или недра или произведени от офшорното съоръжение.
2. В статистиката за външната търговия се вписва:
а)
внос, при който стоките са доставени от:
i)
трета страна до офшорно съоръжение, установено в област, където държавата-членка на вноса има изключителните права да експлоатира морското дъно или недра;
ii)
офшорно съоръжение, установено в област, където третата страна има изключителните права да експлоатира морското дъно или недра, до държавата-членка на вноса;
iii)
офшорно съоръжение, установено в област, където трета страна има изключителните права да експлоатира морското дъно или недра, до офшорно съоръжение в област, където държавата-членка на вноса има изключителните права да експлоатира морското дъно или недра;
б)
износ, при който стоките са доставени до:
i)
трета страна от офшорно съоръжение, установено в област, където държавата-членка на износа има изключителните права да експлоатира морското дъно или недра;
ii)
офшорно съоръжение, установено в област, където третата страна има изключителните права да експлоатира морското дъно или недра, до държавата-членка на износа;
iii)
офшорно съоръжение, установено в област, където трета страна има изключителните права да експлоатира морското дъно или недра, от офшорно съоръжение, установено в област, където държавата-членка на износа има изключителните права да експлоатира морското дъно или недра.
3. Държавите-членки могат да използват следните кодове за стоки по отношение на стоки, доставени до офшорни съоръжения:
-
:
9931 24 00
:
стоки от глави от 1 до 24 от КН;
-
:
9931 27 00
:
стоки от глава 27 от КН;
-
:
9931 99 00
:
стоки, класифицирани другаде.
Предаването на данни относно количеството няма задължителен характер, освен за стоки, принадлежащи към глава 27 от КН.
В допълнение може да се използва опростеният код QW за държавата партньор.
Член 22
Морски продукти
1. По смисъла на настоящия член:
а)
„морски продукти“ означава рибни продукти, минерали, предмети от потънали кораби и всички други продукти, които се намират на плавателните съдове в морето;
б)
за плавателните съдове се счита, че принадлежат към държавата, в която е установено физическото или юридическото лице, което упражнява икономическата собственост върху плавателния съд, както е определено в член 19, параграф 1, буква в).
2. Статистиката за външната търговия обхваща следния вид внос и износ на морски продукти:
а)
разтоварването на суша на морски продукти на пристанищата на държавата-членка на вноса или придобиването им от плавателни съдове, принадлежащи на държавата-членка на вноса, от плавателни съдове, принадлежащи на трета страна; въпросните сделки се третират като внос;
б)
разтоварването на суша на морски продукти на пристанищата на трета страна от плавателен съд, принадлежащ на държавата-членка на износа или придобиването им от плавателни съдове, принадлежащи на трета държава, от плавателни съдове, принадлежащи на държавата-членка на износа; въпросните сделки се третират като износ.
3. При внос - държавата партньор е третата страна, в която е установено физическото или юридическото лице, което упражнява икономическата собственост върху плавателния съд, който е извършил улова, а при износ - третата страна, в която са разтоварени на суша морските продукти или където е установено физическото или юридическото лице, което упражнява икономическата собственост върху плавателния съд, който придобива морските продукти.
4. При условие че не е налице конфликт с други правни актове на Съюза, националните статистически органи имат достъп до други източници на данни, освен митническите декларации, като информация за декларациите на национални регистрирани плавателни съдове за морските продукти, разтоварени на суша в трета страна.
Член 23
Космически апарати
1. По смисъла на настоящия член:
а)
„космически апарати“ означава превозни средства, които могат да пътуват извън земната атмосфера;
б)
„икономическа собственост“ означава правото на физическо или юридическо лице да има претенции към свързаните с употребата на космическите апарати ползи в течение на икономическата дейност поради приемането на свързаните рискове.
2. Изстрелване в космоса на космически апарат, който е бил обект на прехвърляне на икономическата собственост между физическо или юридическо лице, установено в трета страна, и физическо или юридическо лице, установено в държава-членка, се записва по следния начин:
а)
като внос в държавата-членка, където е установен новият собственик;
б)
като износ в държавата-членка, в която е построен готовият космически апарат.
3. По отношение на статистическата информация по параграф 2 се прилагат следните специфични разпоредби:
а)
данните за статистическата стойност се определят като стойност на космическия апарат без разходите за транспорт и застраховка;
б)
при внос - данните за държавата партньор се отнасят до третата страна, в която е построен готовият космическия апарат, а при износ - третата страна, в която е установен новият собственик.
4. При условие че не е налице конфликт с други правни актове на Съюза, националните статистически органи имат достъп до всички налични източници на данни в допълнение към митническите декларации, необходими за спазването на настоящия член.
Член 24
Електроенергия и газ
1. Освен митническите декларации националните статистически органи могат да изискат съответната информация за записване на вноса и износа на електроенергия и газ между статистическата територия на държавата-членка и третата страна да бъде предоставяна директно от субектите, които притежават или оперират мрежа за пренос на електроенергия или газ.
2. Статистическата стойност, предадена на Комисията (Евростат), може да бъде основана на оценки. Държавите-членки информират Комисията (Евростат) за методологията, използвана за оценка преди прилагането.
Член 25
Военни стоки
1. Статистиката за външната търговия обхваща вноса и износа на стоки, предназначени за военна употреба.
2. Държавите-членки може да предават не толкова подробна информация като изискваната в член 6, параграф 1 от Регламент (ЕО) № 471/2009, когато информацията попада под определението за военна информация, представляваща тайна, в съответствие с действащите дефиниции в държавата-членка. Въпреки това обаче, като минимум, на Комисията (Евростат) се предават данните за общата месечна статистическа стойност на вноса и износа.
ГЛАВА 5
ЗАКЛЮЧИТЕЛНИ РАЗПОРЕДБИ
Член 26
Предаване на европейската статистика за вноса и износа на стоки
1. Държавите-членки предприемат всички необходими мерки, за да гарантират, че предадените на Комисията (Евростат) данни са изчерпателни и отговарят на критериите за качество, определени в член 9, параграф 1 от Регламент (ЕО) № 471/2009.
2. Статистиката, предадена на Комисията (Евростат), се изразява в националната валута на държавата-членка, която извършва съставянето.
3. Когато месечните резултати, вече предадени на Комисията (Евростат), са предмет на актуализации, държавите-членки предават актуализираните резултати най-късно през месеца, следващ месеца, в който актуализираните данни са станали налични.
Член 27
Отмяна
Регламент (ЕО) № 1917/2000 се отменя, считано от 1 януари 2010 г.
Той продължава да се прилага за данни, свързани с референтни периоди преди 1 януари 2010 г.
Член 28
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Прилага се от 1 януари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 февруари 2010 година.